Şefa diplomaţiei germane Annalena Baerbock, aflată într-o vizită-surpriză la Kiev, a afirmat marţi că Ucraina are nevoie "foarte urgent" de mai multă apărare aeriană în faţa bombardamentelor ruse în regiunea Harkov, în nord-estul ţării, relatează AFP.
"Situaţia din Ucraina s-a agravat din nou în mod dramatic, cu loviturile aeriene ruse masive asupra infrastructurilor civile şi cu brutala ofensivă rusă în regiunea Harkov", a explicat Baerbock marţi, după ce a sosit cu trenul de noapte în capitala ucraineană.
Pentru a apăra Ucraina de "ploaia de rachete şi drone ruse", ţara "are nevoie foarte urgent de o apărare aeriană întărită", a adăugat ea.
Aceasta este a şaptea vizită a lui Baerbock în Ucraina de la declanşarea invaziei ruse în februarie 2022, potrivit dpa.
Obiectivul deplasării este de a-i asigura pe interlocutorii ucraineni de sprijinul Germaniei şi al Uniunii Europene, chiar şi în contextul agravării situaţiei pe teren.
"Sprijinul nostru pleacă de la profunda convingere că Ucraina va câştiga acest război", a mai subliniat Baerbock la Kiev.
Preşedintele rus Vladimir Putin mizează pe faptul că "la un moment dat vom obosi, însă noi avem capacitatea de a rezista", a adăugat ea.
Kievul cere statelor occidentale mai multe sisteme de apărare aeriană pentru a proteja această regiune frontalieră cu Rusia, vizată în mod regulat de bombardamente ruse.
Potrivit preşedintelui ucrainean Volodimir Zelenski, asaltul rus lansat pe 10 mai asupra regiunii Harkov ar putea fi "primul val" al unei ofensive mult mai ample.